《晖上人独坐亭》
明代·郭廑

石径通幽境，岩亭古木深。禅扉生晚翠，罗幌挂秋阴。

止水空中性，孤云物外心。澹然无一事，残月下东林。

作者简介：郭廑，字敬夫，福州人，有《镜湖清唱》。徐兴公云：敬夫，吾乡隐君子，百年来罕有知者。其《题青铺岭绝句》云：“家林想在空濛外，一带螺江隐翠微”。又有“门前湖白与山青，分携空过白湖亭”之句。其所居当在白湖螺浦之间，与赵景哲相邻并也。